text: Ryanair har nu base i Billund
  22 marts 2012 kl. 10.35
  Ryanair har fra i dag base i Billund. I morges blev åbningen af lavpris-selskabets første danske base markeret, da Ryanair kl. 6,15 sendte det første fly af sted med kurs mod Krakow.
  Ryanair offentliggjorde i december, at Billund blev Ryanairs 48. base med to fast stationerede fly og fem nye ruter til henholdsvis Carcassonne, Korfu, Krakow, Venedig og Zadar. 
  I februar 2012 tilføjede Ryanair endnu en rute til netværket fra Billund med åbningen af ruten til Budapest fra den 16. maj.
  Dermed kommer Ryanair totalt op på at have 20 lavprisruter til og fra Billund med 800.000 passagerer årligt.
  
  Ingen tegn på konflikt i dag
  Fagforbundet 3F havde på forhånd truet med konflikt mod Ryanair, fordi selskabet ikke vil indgå overenskomst - men foreløbig er der ikke sket noget.
  Ryanair regner med at beskæftige omkring 100 personer fordelt på piloter og kabinepersonale, som skal have base i Billund - men det er ikke jobs, som er omfattet af overenskomster på 3Fs område.
  